  Юлия Ильмурзина 2016-тӥ арысь 1-тӥ инвожоысен 2017-тӥ арысь 1-тӥ пӧсьтолэзь Удмуртиын таза нылпилэн арез ялэмын. Со сярысь ивортэ элькунысь тӧролэн но кивалтэтлэн пресс-службазы. Со дыр ӵоже нылпиослэсь тазалыксэс утёнъя но юнматонъя, висёнъёсты алонъя ужрадъёс ортчылозы. Соосты радъян борды элькунысь ведомствоос но итӥськозы. Удмуртиысь тазалыкез утёнъя министр Алексей Чуршин верамъя, арез ортчытон улсын ёросъёсын улӥсь нылпиос доры элькун эмъяськонниысь ӧнерчиос визь-кенеш сётыны поталозы, тазалыко улонлэсь пайдалыксэ возьматӥсь волонтёръёс улосвылысь дышетсконниосы вуылозы, озьы ик йырсазез усыкмытӥсь суретъёслэн вӧлмемзыя эскеронъёс радъяськозы, та ласянь пӧртэм арлыдъем адямиосты чаклалозы, со пӧлын быдэ вуымтэосты но. Со сяна, нылпи санаторийёсын но лагерьёсын улосвылысь пиналъёслэсь тазалыксэс юнматон радъямын луоз. «Кӧняез ке малпам ужъёс быдэстэмын ни. Нылпиослэн элькун эмъяськоннизылы кык реанимобиль басьтэмын. Дэри ёросысь школаос бордын ужась лагерьёсы ветлӥсь нылпиос но соослэн анай-атайёссы понна «Быть здоровым здорово» акция ортчиз. Ар ӵоже нылпиослэсь тазалыксэс юнматонъя но висёнъёсты алонъя паськыт акциос но спорт ужрадъёс ортчытыны чакламын», — вераз Алексей Чуршин. Таза нылпилэн арезлы йылпумъянъёс лэсьтозы 2017-тӥ арын инвожое элькун конференциын. Отчы пыриськозы Андрей Первозванныйлэн фондэзлэн ыстэм муртъёсыз (кивалтӥсез Наталья Якунина). Тегъёс: Тазалык нылпиос Удмуртия Тазалыкезутёнъяминистерство ечужъёс  